Lumingu, Septembri 23
Tula ntima na Yehowa.—Nk. 37:3.
Yehowa gangaka bantu ti makuki ya kuswaswana ti bigangwa ya nkaka. Yandi me pesaka beto mayele ya kuyindula. Yo ke sadisaka beto na kuyidika makambu mpi mambu ya nkaka na bilumbu ke kwisa. (Bing. 2:11) Yandi me pesaka beto ngolo, yo yina beto lenda sala mambu yina beto me zola mpi kulungisa balukanu na beto. (Bafil. 2:13) Yandi me pesaka beto mpi kansansa. Yo ke sadisaka beto na kuzaba mambu ya mbote mpi ya mbi. Kansansa ke sadisaka beto na kusala ve masumu mpi na kusungika bifu na beto. (Bar. 2:15) Biblia ke tuba nde: “Balukanu ya muntu yina ke salaka ngolo ke nataka kibeni na kununga,” mpi “konso kima yina diboko na nge ke zola kusala, sala yo na ngolo na nge yonso.” (Bing. 21:5; Lon. 9:10) Biblia ke tuba diaka nde: “Ntangu yonso ya beto kele ti dibaku, beto sala mambu ya mbote na bantu yonso,” mpi na ‘kiteso yina konso muntu me bakaka dikabu, beno sadila yo sambu na kusadisana.’ (Bag. 6:10; 1 Pie. 4:10) Yo kele pwelele nde Yehowa ke zolaka nde beto sala mambu yina ta natila beto mpi bantu ya nkaka mambote. w17.01 1:1, 2
Kintete, Septembri 24
Mambu yai bwilaka bo bonso bambandu, mpi bo sonikaka yo sambu na kukebisa beto, bantu yina ke zinga na nsuka ya bangidika ya bima.—1 Bak. 10:11.
Beto yonso me kumaka bantu ya kukonda kukuka mpi ke fwaka sambu na Adami ti Eva. Ata mpidina, beto kele kaka ti nswa ya kusadila kimpwanza na beto. Mutindu Nzambi sadilaka bantu ya Izraele mambu ke sadisa beto na kubakisa kieleka yai. Yehowa pesaka bo dibaku ya kupona na kuvanda kima na yandi ya mfunu mingi to ve. (Kub. 19:3-6) Dikanda ya Izraele ponaka na kuvanda bantu ya Nzambi mpi bo ndimaka na kuzitisa bandilu yina Nzambi tulaka. Bo tubaka nde: “Beto me ndima kusala mambu yonso yina Yehowa me tuba.” (Kub. 19:8) Diambu ya mawa kele nde bo zitisaka ve mambu yina bo silaka Yehowa. Mbandu na bo ke pesa beto dilongi ya mfunu. Konso ntangu beto fwete baka na mbalu kimpwanza na beto, kukangama na Yehowa mpi kuzitisa bansiku na yandi. w17.01 2:9
Kizole, Septembri 25
Tambula kukonda lulendo ti Nzambi na nge!—Mika 6:8.
Yeroboami ntotila ya Izraele salaka mesa-kimenga na mbanza Betele sambu na lusambu ya luvunu. Yehowa tindaka profete mosi ya Yuda na kuzabisa Yeroboami nsangu ya lusambisu. Profete yai ya kudikulumusa lemfukilaka Yehowa mpi kwendaka kuzabisa nsangu yango. Ntotila wilaka profete makasi, kansi Yehowa taninaka yandi. (1 Bant. 13:1-10) Yehowa songaka profete na kudia ve mpi kunwa ve ata kima na Izraele mpi na kuvutuka ve na nzila yina mosi. Ntangu profete vandaka kuvutuka, yandi kutanaka ti mbuta-muntu mosi yina kusaka yandi nde yandi kele ti nsangu ya me katuka na Yehowa. Mbuta-muntu yina lombaka profete na kukwenda kudia mpi kunwa na nzo na yandi. Profete lemfukilaka ve Yehowa mpi kwendaka ti mbuta-muntu yina. Yehowa sepelaka ve. Ntangu profete vandaka kuvutuka na bwala na yandi, yandi kutanaka ti ntambu mpi yo fwaka yandi. (1 Bant. 13:11-24) Beto me zaba ve sambu na nki profete lemfukilaka mbuta-muntu yina na kisika ya kulemfukila Yehowa. Kansi beto me zaba nde yandi landaka ve kutambula ti Yehowa na kudikulumusa yonso. w17.01 4:1-3
kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn